Fáni Kosta Ríka
Þjóðfáni Kosta Ríka er byggður á hönnun sem gerð var árið 1848. Ríkisfáninn sem notaður er í opinberum erindagjörðum inniheldur skjaldarmerki Kosta Ríka. Borgaraleg útgáfa fánans inniheldur ekki skjaldarmerkið þar sem aðeins ríkisstjórninni er leyft að nota það.

Fáninn var formlega tekinn upp þann 27. nóvember 1906, með minniháttar breytingum á staðsetningu og hönnun skjaldarmerkisins. Fánanum var breytt til samræmis við breytingar á skjaldarmerkinu árin 1964 og 1998. Fáninn er, ásamt hinum, haítíska, bólivíska, ekvadorska og salvadorska, einn fimm þjóðfána þar sem mynd af fánanum birtist á fánanum sjálfum.

Litir

Söguágrip
Mestallan nýlendutímann var Kosta Ríka syðsta fylki Höfuðsmannsdæmisins Gvatemala, sem var að nafninu til hluti af Nýja Spáni en var í reynd að mestu sjálfstjórnarsvæði innan spænska heimsveldisins. Landsvæðið sem nú er Kosta Ríka flaggaði því fánum spænska heimsveldisins til ársins 1823.

Kosta Ríka var hluti af Sambandslýðveldi Mið-Ameríku, fullvalda ríki í Mið-Ameríku, frá 1823 til 1841, og notaðist á þeim tíma við fána sambandslýðveldisins. Fylkið Kosta Ríka flaggaði þó sérstökum útgáfum af fána sambandslýðveldisins, gjarnan með innsigli fylkisins áfestu.

Þegar Sambandslýðveldi Mið-Ameríku var óformlega leyst upp árið 1841 gerði Kosta Ríka frekari breytingar á sinni útgáfu af fána sambandslýðveldisins.

Núverandi fáni
Pacífica Fernández, eiginkona þáverandi forseta Kosta Ríka, José María Castro Madriz, hannaði núverandi útgáfu kostaríska fánans með láréttum borðum í bláum, hvítum og rauðum lit árið 1848. Fernández var innblásin af byltingunni í Frakklandi og stofnun annars franska lýðveldisins sama ár og notaði því liti franska fánans.

Blái liturinn táknar himininn, tækifæri, hugsjónasemi og þrautseigju. Hvíti liturinn táknar frið, visku og hamingju. Rauði liturinn táknar blóðið sem úthellt var við varnir ríkisins og hlýju og örlæti þjóðarinnar. Borðarnir eru í hlutföllunum 1:1:2:1:1.

Skjaldarmerki Kosta Ríka var einnig endurskoðað árið 1848 og staðsett í miðju fánans. Þegar skjaldarmerkinu var breytt árið 1906 var það sett inn á hvíta skífu á rauða borðanum á fánanum og síðar á sporöskju sem höfð er nær fánastönginni.

Á skjaldarmerkinu sést landræman á milli Kyrrahafs og Karíbahafs og á henni standa þrjú eldfjöll. Stjörnurnar sjö á skjaldarmerkinu tákna sjö héruð Kosta Ríka. Á hvítum borða er nafn landsins, Republica de Costa Rica, skrifað á spænsku. Þar fyrir ofan standa orðin America Central skrifuð á bláum borða, sem er hluti af arfleifð gamla mið-ameríska sambandslýðveldisins.

Eldri fánar

Tilvísanir

Kosta Ríka
Kosta Ríka